ORDE do 15 de decembro de 2008 sobre a modificación puntual número 18 das normas subsidiarias municipais, relativa ao cambio na regulación das condicións de edificación dos locais comerciais do concello de Nigrán (Pontevedra).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 27/01/2009

O Concello de Nigrán remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1.1. O Concello de Nigrán dispón de normas subsidiarias de planeamento (NSM), aprobado o seu texto refundido o 16-10-1991.
1.2. A Dirección Xeral de Desenvolvemento Sostible decide, o 22 de novembro de 2007, que non é necesario someter ao procedemento integrado de avaliación ambiental estratéxica a modificación puntual nº 18 das NSM de Nigrán.
1.3. O 21 de decembro de 2007, a Consellería de Política Territorial, Obras Públicas e Transportes emite informe previo á aprobación inicial.
1.4. A modificación puntual foi aprobada inicialmente polo Pleno en sesión do 27 de febreiro de 2008. Foi sometido a información pública durante un mes mediante publicación no DOG nº 70, do 11 de abril, e anuncios nos xornais Faro de Vigo e Atlántico con datas do 11 e 12 de marzo de 2008, respectivamente. Non se presentaron alegacións.
1.5. No expediente, previamente á aprobación provisional, constan o informe técnico favorable de data 7 de xullo de 2008, e de secretaría con datas do 14-2-2008 e do 17-7-2008.
1.6. A modificación puntual nº 18 das NSM de Nigrán foi aprobada provisionalmente polo Pleno en sesión do 30 de xullo de 2008.
II. Consideracións e fundamentación.
A) Con data do 15 de decembro de 2008, a Dirección Xeral de Ordenación do Territorio e Urbanismo elevou un informe-proposta de resolución, no cal se expresa o seguinte:
Unha vez analizada a documentación que integra o expediente, e á vista do informe elaborado polo Servizo Provincial de Urbanismo, de acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, proponse aprobar definitivamente a modificación puntual n° 18 das normas subsidiarias municipais, relativa ao cambio na regulación das condicións de edificación dos locais comerciais do concello de Nigrán, por considerar que a finalidade se pode incluír entre as razóns do artigo 94.1º da LOUG e se fundamenta no interese público.
B) De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1º. De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 18 das normas subsidiarias municipais, relativa ao cambio na regulación das condicións de edificación dos locais comerciais do Concello de Nigrán.
2º. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar, no BOP, a normativa e ordenanzas da modificación aprobada definitivamente.
4º. Notifíquese esta orde ao concello e publíquese no Diario Oficial de Galicia.
Santiago de Compostela, 15 de decembro de 2008.
María José Caride Estévez
Conselleira de Política Territorial, Obras Públicas
e Transportes